हमारे विरोधियों का यह भी कहना है कि सरकार ने रेल आदि दुर्घटनाओं व दंगों इत्यादि पर पर्याप्त ध्यान नहीं दिया है । इससे जनता में आक्रोश है । मैं भी मानता हूँ कि आक्रोश है लेकिन हमारे देश की जनता में नहीं । हमारे विरोधियों के बीच है । क्योंकि हमारे सराहनीय क़दमों से उन्हें सत्ता कोसों दूर जो लगने लगी है । जोरदार तालियों से नेताजी की बांछें खिल गईं । किसी भी दुर्घटना की खबर मिलते ही हमने अफसोस जाहिर करते हुए जाँच समितियों का गठन करके करोडों रूपये खर्च किये । इतना ही नहीं भविष्य में होने वाली दुर्घटनाओं के मद्देनजर हमने पहले से ही जाँच समितियां गठित कर रखी हैं और लाखो रूपये खर्च कर रहे हैं । किसी भी दुर्घटना के होते ही बिना किसी देरी के जाँच के आदेश दे दिए जायेंगे । इसमें किसी भी तरह की देरी बर्दाश्त नहीं की जायेगी । फिर से सभा तालीमय हुयी ।